Der var tale om en regulær ekspresafgørelse i Retten i Hjørring, da en kvinde blev dømt for at have overfaldet og stukket sin far flere gange med kniv. Den 28-årige kvinde erkendte nemlig overfaldet uden indsigelser til dommen, som lød på psykiatrisk behandling. - Hun tilstod det hele, fortæller anklager Patrick Sørensen, der førte sagen i retten. Overfaldet fandt sted ved middagstid 26. oktober 2022 på en adresse i Søndergade i Frederikshavn. Det var så voldsomt, at politiet sendte en lægehelikopter til Frederikshavn, ligesom den 60-årige mand, der blev overfaldet, efterfølgende blev hastet til Aalborg Universitetshospital i ambulance med politieskorte for at redde hans liv. Den 60-årige mand blev blandt andet stukket i brystet og i bugen, og mindst ét stik ramte ham i leveren. Kendt af psykiatrien Kvinden blev siden overfaldet anbragt på Psykiatrisk Sygehus. En mentalundersøgelse af den 28-årige har ført til, at hun ifølge Retten ikke er egnet til almindelig straf. Kvinden, der ikke tidligere er straffet, er i forvejen kendt i psykiatrien. Overfaldet, der kunne have endt fatalt, var ifølge anklageren impulsivt: - Der var en uoverensstemmelse mellem far og datter den pågældende dag, og kvinden handlede spontat, fortæller Patrick Sørensen.

Referat:
En 28-årig kvinde blev torsdag dømt til behandling efter et blodigt overfald på sin 60-årige far, der fandt sted i oktober sidste år.